જમતાં પહેલાં હાથ ધોવાનું તો આપણને યાદ રહી ગયું છે અથવા ટેવવશ આપણે વૉશબેસિન પાસે પહોંચી જઈએ છીએ, પરંતુ મનને અને હૃદયને ધોવાનું આપણને કોઈએ શીખવાડ્યું નથી. મનમાં અનેક પ્રકારના ઉચાટ અને ઉધામા ચાલતા હોય, હૃદય કોઈ બાબતે વ્યાકુળ અને વ્યથિત હોય ત્યારે ભોજન કરવામાં ભારે જોખમ છે. એટલે જ તો સાયન્ટિસ્ટો ટીવી જોતાં-જોતાં ભોજન નહીં કરવાની સલાહ આપે છે! ટીવી કે ફિલ્મમાં કોઈ કરુણ દૃશ્ય જોઈને આપણે ઇમોશનલ થઈ જઈએ છીએ, ગળે ડૂમો બાઝી જાય છે, આંખ ભરાઈ આવે છે. આટલું થતાં પહેલાં આપણી ગ્રંથિઓમાંથી ખાસ પ્રકારનો સ્રાવ થાય છે. ભોજન કરતાં હોઈએ ત્યારે જો એ સ્રાવ થાય તો પાચનની પ્રક્રિયા પર એનો ખરાબ પ્રભાવ પડે છે. એથી ભોજન કરતી વખતે માત્ર ભોજન જ કરવું જોઈએ.